SKRIFTLIG FORESPØRGSEL E-2682/00

af Matti Wuori (Verts/ALE) til Kommissionen

(1. september 2000)

Om: Nuklear sikkerhed Kraftværket i Temelin

Der er gjort opmærksom på en række yderst foruroligende hændelser i forbindelse med sikkerheden i kernekraftværket i Temelin. Færdiggørelsen af kraftværket er forsinket med næsten ti år på grund af tekniske og finansielle problemer, som delvis skyldes de vestlige krav på sikkerhedsområdet. Den energiproducerende virksomhed CEZ har imidlertid fremskyndet ibrugtagningen af kraftværket, bl.a. med henblik på en fremtidig privatisering af virksomheden, og den påbegyndte i juli installationen af nukleart brændstof i reaktor nr. 1 i Temelin.

Uafhængige observatører, som bl.a. er udsendt af Det Internationale Atomenergiagentur (IAEA) og Greenpeace, har gjort opmærksom på de alvorlige tekniske og sikkerhedsmæssige problemer i forbindelse med ibrugtagningen af Temelin-kraftværket. Greenpeace offentliggjorde i begyndelsen af juli nogle interne dokumenter om sikkerhedspolitikken i Temelin, som giver grund til tvivl om driftssikkerheden i kernekraftværket. Det fremgår af disse dokumenter, at der ikke er foretaget de obligatoriske undersøgelser, som kræves af sikkerhedsbestemmelserne i forbindelse med færdiggørelsen af kraftværket, men at undersøgelsesprocedurerne er blevet ændret, efter at undersøgelserne havde givet utilstrækkelige resultater, og at kraftværkets ledelse har indført midlertidige sikkerhedsforanstaltninger. Sidste år kritiserede IAEA kvaliteten af den kontrol, der blev foretaget af det tjekkiske agentur for nuklear sikkerhed (SUBJ). Ifølge IAEA er SUBJ ikke i stand til at foretage en uvildig kontrol. Den endelige evaluering af kraftværket i Temelin er af CEZ betegnet som forretningshemmelighed, og SUBJ har derfor ikke givet Greenpeace adgang til dette dokument.

Den Tjekkiske Republik eksporterede allerede sidste år 25 % af sin energiproduktion. Tilsyneladende skal næsten hele produktionskapaciteten fra kernekraftværket i Temelin anvendes til eksport. Den Tjekkiske Republik forsøger under tiltrædelsesforhandlingerne at opnå, at fællesskabslovgivningen vedrørende liberaliseringen af energimarkedet først finder anvendelse på de nye medlemsstater fra 2007. Denne lovgivning indebærer gensidighed i adgangen til markederne for energi.

Mener Kommissionen, at kraftværket i Temelin har samme tekniske og operationelle sikkerhedsniveau som kraftværkerne i medlemsstaterne? Er de kompetente tjekkiske myndigheder i stand til at sikre, at kraftværket opfylder de højeste normer? Har de kompetente tjekkiske myndigheder orienteret Kommissionen om den nukleare sikkerhed i overensstemmelse med reglerne? På hvilken måde behandler Kommissionen spørgsmålene om nuklear sikkerhed i tiltrædelsesforhandlingerne? Hvorledes stiller Kommissionen sig til en udsættelse af liberaliseringen af energimarkederne for ansøgerlandene?

Svar afgivet på Kommissionens vegne af Günther Verheugen

(21. november 2000)

Det afgørende er om Tjekkiets nationale standarder og landets myndighed for nuklear sikkerhed kan garantere et højt sikkerhedsniveau på det nukleare område, som det gentagne gange er krævet i Agenda 2000 og i konklusionerne fra Det Europæiske Råds / Rådets møder. Coreper gav i juli gruppen vedrørende atomspørgsmål mandat til at undersøge det nukleare sikkerhedsniveau i forbindelse med udvidelsen af Fællesskabet. Kommissionen deltager aktivt i samarbejdet herom.

Det ærede medlem henviser til Den Internationale Atomenergiorganisations rapporter om forholdene i Tjekkiet. Sigtet med disse rapporter er at indkredse mangler og tilskynde til specifikke forbedringsarbejder. Kommissionen ser positivt på Atomenergiorganisationens bestræbelser på at gøre tilsynsmyndigheden mere effektiv og at overvåge sikkerhedsmiljøet i Tjekkiet på baggrund af idriftsættelsen af Temelin-kernekraftværket. Kommissionen har inddraget Tjekkiets tilsynsmyndighed i arbejdet i forskellige arbejdsgrupper, hvori medlemsstaternes tilsynsmyndigheder bistår den tjekkiske tilsynsmyndighed med forbedringen af dennes kapacitet. Kommissionen har allerede igennem flere år ydet bistand til etablering af en stærk og uafhængig nuklear tilsynsmyndighed i Tjekkiet. I de foranstaltninger som Rådet for tiden har i gang, ses der også på hvor professionelt og hvor effektivt de nukleare tilsynsmyndigheder i ansøgerlandene fungerer. Tjekkiet har ved flere lejlighed tilsendt Kommissionen information herom.

Man skal også henlede det ærede medlems opmærksomhed på en netop offentliggjort rapport om den nukleare sikkerhed i ansøgerlanden, der er udarbejdet af sammenslutningen af vesteuropæiske nukleare tilsynsmyndigheder (WENRA), hvori det konkluderes at det program for forbedring af sikkerheden af Temelin-værkets reaktor 1 og 2 er det mest omfattende program der nogensinde er blevet gennemført på en reaktor af VVER-1000 typen, og at det forventes at de to reaktorer får et sikkerhedsniveau der tåler sammenligning med de reaktorer der i dag er i drift i Vesteuropa, forudsat at enkelte sikkerhedspunkter, der endnu ikke er afklaret, løses.

I november 1999 indledtes der forhandlinger med Tjekkiet om energicharteret. Det fremgår ikke af EU's fælles standpunkt at medlemsstaterne skulle være indstillet på at acceptere længere overgangsperioder for liberaliseringen af elektricitetsmarkedet. Det Europæiske Råd gav på sit møde i Lissabon udtryk for at man i EU ønsker en hurtigere liberaliseringsproces. Dette politiske ønske kommer også til at influere på ansøgerlandenes liberaliseringsproces. Gensidighed og overholdelse af miljøkravene er forudsætningen for at det interne energimarked kan fungere.